ก่อนมีประจำเดือนสองวันมีอาการเจ็บบริเวณแคมด้านนอกค่ะ ตอนแรกเจ็บไม่มากและเป็นข้างเดียว พอมีประจำเดือนเกิดอาการบวมมากขึ้น เจ็บ แสบและเป็นทั้งสองข้างเลยค่ะ ตอนปัสสาวะแสบมากๆเลย อยากถามว่าเรามีอาการเป็นอะไรได้บ้างคะ การไปหาควรรอให้ประจำเดือนหมดก่อนใช่มั้ยคะ
สวัสดีค่ะ Mumoo,อาการบวม เจ็บ แสบที่บริเวณแคมทั้ง 2 ข้าง อาจเกิดจาก- การติดเชื้อเริมที่อวัยวะเพศ ในครั้งแรก จะเกิดจากการติดต่อผ่านทางเพศสัมพันธ์ ส่วนหลังจากนั้น จะำเริบได้เองเมื่อร่างกายอ่อนแอ อาการคือจะมีตุ่มน้ำใสขึ้นมาก่อน มีอาการแสบร้อนหรือเจ็บปวด ต่อมาตุ่มน้ำจะแตกและกลายเป็นแผล และยังคงทำให้เจ็บแสบและปวด รวมถึงอาจทำให้มีตกขาวมากผิดปกติได้- การแพ้หรือระคายเคืองจากสารเคมีต่างๆ เช่น ผงซักฟอก น้ำยาซักผ้า น้ำยาล้างอวัยวะเพศ สบู่ ถุงยางอนามัย ผ้าอนามัย เป็นต้น แต่มักทำให้เกิดมีผื่นขึ้น และมีอาการคัน ร่วมกับอาการเจ็บแสบได้- การติดเชื้อหนองในแท้หรือหนองในเทียม ซึ่งเกิดจากการติดต่อผ่านทางเพศสัมพันธเช่นกัน โดยจะทำให้มีตกขาวมากผิดปกติ ตกขาวอาจเป็นหนอง มีกลิ่นเหม็น และมีอาการแสบหรือเจ็บช่องคลอดและอวัยวะเพศภายนอกได้- การติดเชื้อราบริเวณอวัยวะเพศภายนอก โดยจะทำให้เกิดผื่นแดง หรือผิวหนังบวมลอก และมีอาการคันร่วมกับเจ็บแสบได้แนะนำควรไปพบสูติ-นรีแพทย์ เพื่อตรวจว่าเกิดจากสาเหตุใดค่ะ จะได้รักษาให้ตรงกับโรค ทั้งนี้ แม้จะมีประจำเดือนมา ก็สามารถที่จะตรวจดูอวัยวะเพศภายนอกได้อยู่ค่ะ และในเบื้องต้น ก็ควรหลีกเลี่ยงการใช้สิ่งต่างๆ ที่อาจแพ้ไปด้วย เช่น ควรใช้ผ้าอนามัยชนิดที่เคยใช้ และควรเปลี่ยนผ้าอนามัยทุก 3-4 ชั่วโมง ไม่ใช้น้ำยาล้างอวัยวะเพศ ไม่ใช้สบู่ฟอก ให้ใช้เพียงน้ำเปล่า ส่วนในการซักกางเกงชั้นใน ก็ควรล้างเอาผงซักฟอกออกให้หมดด้วยค่ะ